Virallinen lehti nro C 013 , 18/01/1999 s. 0055



KIRJALLINEN KYSYMYS E-1619/98 esittäjä(t): Patricia McKenna (V) komissiolle (27. toukokuuta 1998) Aihe: Yhteisön tukikehysrahoituksen epääminen Ottaen huomioon Irlannin hallituksen päätöksen olla välittämättä komission neuvoista, sen omien konsulttien raportista ja oppositiopuolueiden kannasta ajaessaan maanalaisvaihtoehtoa Dubliniin kevytraitiotiejärjestelmä Luasin sijaan, voiko komissio vahvistaa, että hankkeeseen luvatusta 114 miljoonan punnan yhteisön tukikehysrahoituksesta on varmasti luovuttu? Koska Irlannin hallitus valitsi konsulttien raportin mukaan sellaisen vaihtoehdon, jonka ennustetaan "tuntuvasti turmelevan keskikaupungin ympäristöä", voiko komissio myös vahvistaa, että yhteisön tukikehysrahoitusta ei suunnata tienrakennushankkeisiin, jotka edelleen pahentaisivat katastrofaalista tilannetta? Komission jäsenen Monika Wulf-Mathiesinkomission puolesta antama vastaus (14. heinäkuuta 1998) Irlannin hallitus tilasi 8. heinäkuuta 1997 riippumattoman tutkimuksen Dublinin kevytraidejärjestelmän sijoittamisesta maan alle kaupungin keskustassa. Tutkimus saatiin päätökseen huhtikuun lopussa 1998. Irlannin viranomaiset ilmoittivat 5. toukokuuta 1998 aikeestaan sijoittaa suunnitelmien mukaisesti kaupungin keskustassa kulkeva osuus maan alle. Tämän päätöksen johdosta Irlannin hallitus päätteli, että 31. joulukuuta 1999 asetettu määräaika saattaa ylittyä. Tähän määräaikaan mennessä lopulliset sitoumukset on annettava kuluvan ohjelmakauden rakennerahastoja varten. Näin ollen Irlannin viranomaiset totesivat äskettäisessä Irlannin liikenteen alan toimenpideohjelman valvontakomitean kokouksessa, että ne poistaisivat kevytraidejärjestelmän rakentamista koskevan hankkeen nykyisestä toimenpideohjelmasta. Koska hanketta ei enää toteuteta kuluvana ohjelmakautena, LUAS:iin myönnettyjen varojen uudelleen jakamista koskevat päätökset teki yhteisön tukikehyksen (CSF) seurantakomitea 25. kesäkuuta 1998 pidetyssä kokouksessaan. Saadut säästöt, mukaan lukien CSF:n keskipitkän aikavälin uudelleentarkastelussa Ballymunin rataosuuden suunnittelulle myönnetty rahoitus, olivat yhteensä 150 miljoonaa ecua. Kuten yleensäkin keskipitkän aikavälin uudelleentarkastelussa, jakoehdotuksissa pyrittiin kohdistamaan varat kehityksessä jälkeen jääneisiin kohtiin. Liikenteen osalta kansallisia teitä pidettiin ensisijaisina kohteina Irlannin CSF:n keskipitkän aikavälin uudelleentarkastelussa, ja niiden rakentamiseen on varattu 40 miljoonaa ecua. Siltä osin kuin rakennerahastojen varojen uudelleenjakamisesta on päätetty, voidaan havaita, että tukea on annettu voimakkaasti vaihtoehtoisille julkisen liikenteen hankkeille ja erityisesti DTI-strategian toteuttamiselle. Tästä on osoituksena se, että 107 miljoonaa ecua kohdennettiin nimenomaan julkisen liikenteen hankkeille, mukaan lukien päärataverkolle, Dublinin lähiliikennejunalle ja DART-liikenteelle sekä DTI-strategialle uusien pyöräkaistojen ja korkealaatuisten matkustajaliikennereittien rakentamiseksi sekä liikenteen vähentämiseksi. Näiden toimenpiteiden pitäisi kokonaisuudessaan helpottaa Dublinin liikenneruuhkia, ja niillä täydennetään tarkistetun LUAS-hankkeen investointeja.